​ቅድመ ውድድር ዝግጅት – ሲዳማ ቡና 
በኢትዮዽያ ፕሪምየር ሊግ ከቅርብ አመታት ጀምሮ በሊጉ መልካም የሚባል የውድድር አመት ያሳለፉ  ተጨዋቾችን ወደ ቡድኑ በመቀላቀል ጠንካራ ተፎካካሪ ቡድን በመገንባት ጥንካሬውን እያሳየ የሚገኘው ሲዳማ ቡና በ2009 የውድድር አመት ለቡድኑ ውጤት ማማር ትልቁን ሚና የተወጡ ሰባት ቋሚ ተሰላፊ ተጨዋቾቹን ማጣቱ በዘንድሮ የውድድር አመት ሊቸገር እንደሚችል የብዙ የስፖርት ቤተሰብ ግምት ሆኗል ።ሲዳማ ቡና በ2009 የኢትዮዽያ ፕሪሚየር ሊግ የውድድር አመት ከ30 ጨዋታ 13 ሲያሸንፍ 7 ተሸንፎ 10 ጨዋታን በአቻ ውጤት በማጠናቀቅ 30 ጎል አስቆጥሮ 22 ጎል ተቆጥሮበት በ49 ነጥብ 4ኛ ደረጃ ይዞ በማጠናቀቅ ስኬታማ የውድድር አመት አሳልፎ እንደነበረ ይታወቃል ።
በሲዳማ ቡና ውስጥ ዘንድሮ የማንመለከታቸው ተጨዋቾች ለዐለም ብርሃኑ ፣ ወሰኑ ማአዜ ፣ አንተነህ ተስፋዬ ፣ ሙሉአለም መስፍን ፣ ሰንደይ ሙትኩ ፣ ላኪ ሳኒ ፣ ኤሪክ ሙራንዳ ፣ በረከት አዲሱ ( በቅጣት) ናቸው ።
ሲዳማዎች በምክትል አሰልጣኝ ዘርአይ ሙሉ እየተመሩ በሀዋሳ ከተማ መቀጫቸውን በማድረግ በቀን ሁለት ጊዜ ልምምዳቸውን በተሳካ ሁኔታ እያደረጉ ሲገኝ አዲስ ግደይ እና ፍፁም ተፈሪ በግል ጉዳይ ምክንያት በዝግጅቱ ላይ ያልተመለከትናቸው ተጨዋች ናቸው። የተቀሩት የቡድኑ አባላት በሙሉ ግን በዝግጅት ላይ ተገኝተዋል።
በቡድኑ ወቅታዊ የቅድመ ውድድር ዝግጅት በተመለከተ ከምክትል አሰልጣኝ ዘራይ ጋር ባደረግነው ቆይታ እንደተናገሩት ቡድኑ ወሳኝ ተጫዋቾቹን በመልቀቁ እንደማይቸገር ገልጸዋል፡፡ ” አዲስ ያስፈረምናቸው እና ከታች ያሳደግናቸውን ጨምሮ ዝግጅታቸውን ከነሐሴ አጋማሽ ጀምሮ በቀን ሁለት ጊዜ በጥሩ ሁኔታ እየሰሩ ይገኛሉ፡፡ የለቀቅናቸው ተጫዋቾችም ይሄን ያህል ተፅዕኖ አያደርጉብንም፡፡ ከወጡት ሰባት ተጨዋቾች አራቱ ብቻ ነበሩ ወሳኝ ተጨዋቾች፡፡ ያም ቢሆን እነሱን የሚተኩ አቅም ያላቸው ተጨዋቾች ከሀገር ውስጥም ከውጭ በማስመጣት ቡድኑን እንደ አዲስ እየገነባን ስለሆነ ይሄን ያህል በቡድን ውስጥ የሚፈጥረው ስጋት የለም፡፡ አዲስ ያመጣናቸው ተጨዋቾች በዝግጅት ወቅት እንዳየናቸው ከሆነ በሚገባ የእነሱን ቦታ መሸፈን የሚችሉ በመሆኑ የሚያሰጋን ነገር የለም፡፡ ” ብለዋል፡፡
አሰልጣኝ ዘርአይ የቡድናቸው ያለፈው አመት ችግርን ማሻሻል ላይ አተኩረው ዝግጅታቸውን እያከናወኑ እንደሆነም ተናግረዋል፡፡  ” አምና ጠንካራ ተፎካካሪ ቡድን ነበረን፡፡ ወደ ዋንጫው ፉክክርም መግባት ችለን ነበር፡፡ ሆኖም እንደ ድክመት ያየነው በተለይ ወደ መጨረሻዎቹ ሳምንታት ሁነኛ ጨራሽ አጥቂ አልነበረንም፡፡ ይሄ ደግሞ በቡድኑ ላይ ተፅዕኖ ስለፈጠረ ዘንድሮ በሀገራችን አለ የሚባል አጥቂ ባዬ ገዛኸኝን አስፈርመናል፡፡ ከውጭ ያመጣናቸውም ጥሩ ያደርጋሉ ብለን እናስባለን፡፡ ” በማለት ሀሳባቸውን አጠቃለዋል።
ይህን ዝግጅት ባጠናከርንበት ወቅት ለስልጠና ወደ ሞሮኮ በመሄዳቸው ምክንያት ያልነበሩት የሲዳማ ቡና ዋና አሰልጣኝ አለማየሁ አባይነህ  ስልጠናቸውን አጠናቀው መመለሳቸውን ተከትሎ ከነገ ጀምሮ  ወደ ስራቸው እንደሚመለሱ ሰምተናል።ሲዳማ ቡና በቀጥታ ወደ ውድድር ከመግባቱ አስቀድሞ መስከረም 13 በሚጀምረው የደቡብ ካስትል ካፕ ዋንጫ ላይ ተሳታፊ ይሆናል፡፡ ሲዳማ ያለፈው አመት የውድድሩ አሸናፊ እንደነበር አይዘነጋም፡፡